Komisijos direktyva 1999/65/EB
1999 m. birželio 24 d.
iš dalies keičianti Tarybos direktyvų 86/362/EEB ir 90/642/EEB dėl didžiausių pesticidų likučių koncentracijų grūduose, tam tikruose augalinės kilmės produktuose, įskaitant vaisius ir daržoves, bei ant jų nustatymo priedus
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1986 m. liepos 24 d. Tarybos direktyvą 86/362/EEB dėl pesticidų likučių grūduose ir ant jų didžiausių koncentracijų nustatymo [1] su paskutiniais pakeitimais, padarytais Komisijos direktyva 98/82/EB [2], ypač į jos 7 straipsnio 4 dalies a punktą,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų likučių koncentracijų tam tikruose augalinės kilmės maisto produktuose ir ant jų, įskaitant vaisius ir daržoves, nustatymo [3] su paskutiniais pakeitimais, padarytais Komisijos direktyva 98/82/EB, ypač į jos 4 straipsnio 4 dalies a punktą,
(1) kadangi Direktyvos 86/362/EEB 7 straipsnio 2 dalies a punkte ir Direktyvos 90/642/EEB 4 straipsnio 2 dalies a punkte reikalaujama, kad iki kiekvienų metų birželio 30 d. valstybės narės Komisijai pateiktų išankstines kitų metų nacionalines monitoringo programas dėl pesticidų likučių vaisiuose, daržovėse, grūduose ir ant jų; kadangi valstybių narių planuojant, sudarant, vykdant, vertinant ir skelbiant ankstesnes metines monitoringo programas sukauptas patyrimas rodo, kad šis terminas yra neįgyvendinamas, nes sudarant planus kitiems metams lieka per mažai laiko atsižvelgti į ankstesnių metų rezultatus; kadangi manoma, kad papildomų trijų mėnesių turėtų pakakti tinkamai įvertinti ankstesnius rezultatus ir suplanuoti išankstines nacionalines monitoringo programas;
(2) kadangi Direktyvos 86/362/EEB 7 straipsnio 2 dalies b punkte ir Direktyvos 90/642/EEB 4 straipsnio 2 dalies b punkte reikalaujama, kad Komisija iki kiekvienų metų rugsėjo 30 d. Augalų sveikatos nuolatiniam komitetui pateiktų rekomendacijos projektą, išdėstantį suderintą Bendrijos monitoringo programą, nustatančią specifinių ėminių, kurie turi būti įtraukti į monitoringo programą, ėmimą; kadangi tokio rekomendacijos projekto turinys priklauso nuo informacijos, kurią valstybės narės pateikė apie jų išankstines monitoringo programas; kadangi dėl valstybėms narėms suteikto papildomo trijų mėnesių laikotarpio Komisijai pateikti nacionalinius planus, Komisija trimis mėnesiais vėluotų Augalų sveikatos nuolatiniam komitetui pateikti rekomendacijos projektą;
(3) kadangi praktiškai Komisija ir valstybės narės planuoja kelių metų suderintas Bendrijos monitoringo programas;
(4) kadangi priemonės, numatytos šioje direktyvoje, atitinka Augalų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 86/362/EEB 7 straipsnio:
- 2 dalies a punkte "birželio 30 d." keičiama "rugsėjo 30 d.",
- 2 dalies b punkte ir 3 dalyje "rugsėjo 30 d." keičiama "gruodžio 31 d.".
2 straipsnis
Direktyvos 90/642/EEB 4 straipsnio:
- 2 dalies a punkte "birželio 30 d." keičiama "rugsėjo 30 d.",
- 2 dalies b punkte ir 3 dalyje "rugsėjo 30 d." keičiama "gruodžio 31 d.".
3 straipsnis
1. Ši direktyva įsigalioja jos paskelbimo dieną.
2. Valstybės narės priima įstatymus ir kitus teisės aktus, kurie, įsigalioję iki 1999 m. gruodžio 31 d., įgyvendina šią direktyvą. Apie tai jos nedelsdamos praneša Komisijai.
3. Jos šias priemones taiko nuo 2000 m. sausio 1 d. Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
4 straipsnis
Ši direktyva skirta valstybėms narėms.
Priimta Briuselyje, 1999 m. birželio 24 d.